SET ปิดเย็นรูด 13 จุดสวนตลาดภูมิภาค นลท.ผิดหวังงบฯบจ.ไตรมาส 3/61 ต่ำคาด
SET ปิดเย็นรูด 13 จุดสวนตลาดภูมิภาค นลท.ผิดหวังงบฯบจ.ไตรมาส 3/61 ต่ำคาด โดยดัชนีปิดตลาดวันนี้ ที่ระดับ 1,638.83 จุด ลดลง 13.47 จุด หรือ 0.82% มูลค่าการซื้อขาย 4.42 หมื่นล้านบาท
15 พ.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,638.83 จุด ลดลง 13.47 จุด หรือ 0.82% มูลค่าการซื้อขาย 4.42 หมื่นล้านบาท
10 หุ้นกดดัชนีวันนี้

ด้านน.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงสวนทางตลาดหุ้นในภูมิภาคเอเชียที่ส่วนใหญ่จะอยู่ในแดนบวก แม้ว่าจะยังเผชิญปัจจัยลบเรื่องเดิม ๆ ทั้งเรื่องสงครามการค้า, งบประมาณขาดดุลของอิตาลี และการถอนตัวของอังกฤษออกจากการเป็นสมาชิกสหภาพยุโรป (Brexit)
ทั้งนี้ ตลาดบ้านเราในทางเทคนิคดูไม่ค่อยดี หลังจากหลุด Low เดิมของรอบนี้ที่ 1,643 จุด ทำให้เกิดแรงขายกลับมาอีกรอบหนึ่ง ทั้งนี้ มองว่าที่ตลาดบ้านเราอ่อนแอในช่วงนี้คงเป็นเรื่องผลประกอบการบริษัทจดทะเบียนที่ประกาศออกมาแล้วส่วนใหญ่ไม่ดีอย่างที่คิดไว้ โดยเฉพาะบริษัทขนาดกลางและบริษัทขนาดเล็กพลาดเป้าเป็นส่วนใหญ่ แสดงให้เห็นว่ามีความทนทานต่อเศรษฐกิจผันผวนได้น้อย และกำลังซื้อทั้งในประเทศและต่างประเทศชะลอตัว แม้จะมีบางบริษัทที่กำไรแข็งแรงแต่ก็ไม่กี่กลุ่ม อย่าง Property ที่ผลประกอบการออกมาดีมาก แต่ก็ถูกถ่วงด้วยมาตรการที่ธนาคารแห่งประเทศไทย (ธปท.) จะนำมาใช้ในปีหน้า
อย่างไรก็ดี ในช่วงปลายปียังมีความคาดหวังว่าจะมี LTF, RMF ที่น่าจะช่วยประคองตลาดฯได้บ้าง และยังใกล้ช่วงเลือกตั้ง อาจจะได้กิจกรรมต่าง ๆ เกิดขึ้น ก็น่าจะช่วยเรียกความเชื่อมั่นได้บ้าง
ส่วนแนวโน้มการลงทุนในวันพรุ่งนี้ (16 พ.ย.) น.ส.จิตรา กล่าวว่า ตลาดฯคงจะแกว่งไซด์เวย์ในช่วงที่กำลังหาฐานใหม่ และรอปัจจัยบวกใหม่เข้ามา ซึ่งก็ต้องจับตาว่านักลงทุนต่างชาติจะหยุดขายเมื่อใด ถ้าไม่หยุดตลาดบ้านเราก็คงจะปรับขึ้นได้ยาก พร้อมให้ติดตามการทยอยประกาศงบต่อไป และในสัปดาห์หน้าก็ติดตามการประชุม EU Summit
พร้อมให้แนวรับ 1,630 จุด ส่วนแนวต้าน 1,657 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
PTT มูลค่าการซื้อขาย 2,828.45 ล้านบาท ปิดที่ 48.75 บาท  ลดลง 0.25 บาท
PTTEP มูลค่าการซื้อขาย 2,287.65 ล้านบาท ปิดที่ 132.00 บาท เพิ่มขึ้น 0.50 บาท
ADVANC มูลค่าการซื้อขาย 2,191.16 ล้านบาท ปิดที่ 177.50 บาท ลดลง  3.50 บาท
BJC มูลค่าการซื้อขาย 1,877.76 ล้านบาท ปิดที่ 50.50 บาท ลดลง 5.50 บาท
BDMS มูลค่าการซื้อขาย 1,777.31 ล้านบาท ปิดที่ 25.25 บาท เพิ่มขึ้น 0.65 บาท